עיסקה היסטורית בין רפאל ומשרד ההגנה הצרפתי. חברת רפא"ל תספק לצרפת מערכת לפינוי מוקשים. הצרפתים מעולם לא רכשו בעבר מערכת נשק מבצעית מישראל. היקף העיסקה עומד על כ-40 מיליון דולר.
המערכת של רפא"ל, המכונה ריצוף, מבוססת על רקטות עם ראש קרבי שפותח בטכנולוגיית דלק-אוויר, שהיא טכנולוגיה ייחודית הנמצאת בידי מדינות מעטות. העיסקה חושפת בפעם הראשונה את העובדה שרפא"ל מייצרת חימוש דלק-אוויר.
המערכת מורכבת על טנק מדגם איי.אמ.אקס-30, המשגר את הרקטות המיוחדות לעבר שדה המוקשים. הרקטות יוצרות מעל המטרה ענן המכיל חמצן מהאוויר ואדי דלק, ובעזרת מרעומים המתפוצצים בתוך הענן גורמים לפיצוץ המשמיד את המוקשים הטמונים בקרקע.
המערכת נבחנה במשך כ-3 שנים על-ידי מערכי הניסויים של משרד ההגנה הצרפתי בתרחישים שונים, מזג אוויר משתנה וסוגי מוקשים רבים, וסיימה ניסויים אלו בהצלחה. מערכת נשק זו הוגדרה על-ידי מספר מדינות באירופה כמערכת הטובה ביותר הנמצאת כיום על המדף.
המערכת כבר מבצעית בצה"ל מספר שנים, ומהווה את עמוד השדרה בפריצת שדות מוקשים בחיל ההנדסה בצה"ל.
צבא צרפת מקבל את עיקר ציודו מהתעשייה הביטחונית הצרפתית. לכן, אמרו אתמול מקורות ברפאל, מדובר למעשה בפתיחת שוק פוטנציאלי בהיקף של עוד עשרות מיליוני דולרים.